《玄通岩》
清代·张文虎

石内喧泉声，仄径缘石罅。纳级駴扶寸，缩趾不敢下。

蛟涎久犹腥，鼠穴出自讶。高高削千寻，滚滚争一泻。

隘巷中迸裂，峭壁四无藉。仙斧巨灵擘，神工富媪谢。

草庵峙孤标，石塔巧构架。翳此荒寒区，习静庶可借。

愿从夔魖游，请返俗士驾。

作者简介：（1808—1885）江苏南汇人，字孟彪，又字啸山，自号天目山樵，又号华谷里民。诸生。同治中入曾国藩幕，保候选训导。曾应金陵书局聘，校《史记》，世称善本。晚讲学于南菁书院。习经史、小学、历算、乐律。尝馆金山钱熙祚家三十年，校《守山阁丛书》、《指海》等数百种。喜读《儒林外史》，有评点本。另有《校刊史记札记》、《古今乐律考》、《舒艺室随笔》、《舒艺室杂著》等。